Suvestinė redakcija nuo 2018-02-09

Įsakymas paskelbtas: Žin. 2013, Nr. 115-5789, i. k. 1132055ISAK000VA-74

VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO

Į S A K Y M A S

DĖL VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO 2003 M. RUGPJŪČIO 29 D. ĮSAKYMO Nr. V-238 „DĖL GYVENTOJAMS IŠMOKĖTŲ IŠMOKŲ, PAGAL MOKESČIO MOKĖJIMO TVARKĄ PRISKIRIAMŲ B KLASĖS PAJAMOMS, PAŽYMOS FR0471 FORMOS, JOS UŽPILDYMO IR PATEIKIMO TAISYKLIŲ PATVIRTINIMO“ PAKEITIMO

2013 m. spalio 29 d. Nr. VA-74

Vilnius

1. Pakeičiu Valstybinės mokesčių inspekcijos prie Lietuvos Respublikos finansų ministerijos viršininko 2003 m. rugpjūčio 29 d. įsakymą Nr. V-238 „Dėl Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos, jos užpildymo ir pateikimo taisyklių patvirtinimo“ (Žin., 2003, Nr. 84-3863; 2006, Nr. 144-5523) ir išdėstau nauja redakcija nurodytuoju įsakymu patvirtintas pridedamas:

1.1. Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formą ir jos papildomų lapų FR0471P, FR0471PU formas (toliau – FR0471 formos 5 versija);

1.2. Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos, jos užpildymo ir pateikimo taisykles (toliau – Taisyklės).

2. Nustatau, kad FR0471 formos 5 versija turi būti teikiama ir Taisyklėmis turi būti vadovaujamasi, deklaruojant nuolatiniams ir nenuolatiniams Lietuvos gyventojams 2014–2017 metų mokestiniais laikotarpiais ir laikotarpiu nuo 2018 m. sausio 1 d. iki 2018 m. vasario 28 d. išmokėtas išmokas, pagal mokesčio mokėjimo tvarką priskiriamas B klasės pajamoms.

Punkto pakeitimai:

Nr. VA-12, 2018-02-08, paskelbta TAR 2018-02-08, i. k. 2018-02018

Viršininkas	Modestas Kaseliauskas

F R 0 4 7 1

Forma patvirtinta

Valstybinės mokesčių inspekcijos prie Lietuvos Respublikos finansų ministerijos viršininko

2003 m. rugpjūčio 29 d. įsakymu Nr. V-238

(Valstybinės mokesčių inspekcijos prie Lietuvos Respublikos finansų ministerijos viršininko

2013 m. spalio 29 d.

įsakymo Nr. VA-74

redakcija)

GYVENTOJAMS IŠMOKĖTŲ IŠMOKŲ, PAGAL MOKESČIO MOKĖJIMO TVARKĄ PRISKIRIAMŲ B KLASĖS PAJAMOMS, PAŽYMA

_________________

PATVIRTINTA

Valstybinės mokesčių inspekcijos prie Lietuvos Respublikos finansų ministerijos viršininko

2003 m. rugpjūčio 29 d.

įsakymu Nr. V-238

(2013 m. spalio 29 d.

įsakymo Nr. VA-74

redakcija)

GYVENTOJAMS IŠMOKĖTŲ IŠMOKŲ, PAGAL MOKESČIO MOKĖJIMO TVARKĄ PRISKIRIAMŲ B KLASĖS PAJAMOMS, PAŽYMOS FR0471 FORMOS UŽPILDYMO IR PATEIKIMO TAISYKLĖS

I. BENDROSIOS NUOSTATOS

1. Šiose Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos užpildymo ir pateikimo taisyklėse (toliau – Taisyklės) nustatyta gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, išmokėjimo pažymos FR0471 formos (05 versija, toliau – FR0471 forma) užpildymo ir pateikimo mokesčių administratoriui tvarka.

2. Taisyklės parengtos vadovaujantis Lietuvos Respublikos gyventojų pajamų mokesčio įstatymu (Žin., 2002, Nr. 73-3085, toliau – GPMĮ), Lietuvos Respublikos mokesčių administravimo įstatymu (Žin., 2004, Nr. 63-2243, toliau – MAĮ) ir kitais teisės aktais.

3. Pagal GPMĮ 33 straipsnio 2 dalį FR0471 formą mokesčių administratoriui privalo pateikti:

3.1. Lietuvos vienetas,

3.2. užsienio vieneto, vykdančio veiklą per nuolatinę buveinę Lietuvos Respublikoje, įgaliotas asmuo,

3.3. nenuolatinis Lietuvos gyventojas, vykdantis individualią veiklą per nuolatinę bazę Lietuvos Respublikoje, arba jo įgaliotas asmuo.

4. Išmokas, pagal mokesčio mokėjimo tvarką priskiriamas B klasės pajamoms, išmokantys asmenys privalo mokesčių administratoriui pateikti duomenis apie gyventojams 2014 m. ir vėlesnį mokestinį laikotarpį (kalendoriniais metais) išmokėtas bet kokio dydžio vienkartines išmokų, pagal mokesčio mokėjimo tvarką priskiriamų B klasės pajamoms, sumas (pinigais ar natūra), išskyrus:

4.1. ne didesnes kaip 320 litų išmokų sumas už parduotas miško gėrybes,

4.2. ne didesnes kaip 200 litų išmokų sumas už parduotą ar kitaip perleistą nuosavybėn kitą turtą (išskyrus kilnojamąjį daiktą, kuriam privaloma teisinė registracija, nekilnojamąjį daiktą ir finansines priemones),

4.3. ne didesnes kaip 10000 litų tiesiogines išmokas, išmokėtas pagal Lietuvos Respublikos žemės ūkio, maisto ūkio ir kaimo plėtros įstatymą (Žin., 2002, Nr. 72-3009; 2008, Nr. 81-3174) bei pagal kitus tokių išmokų išmokėjimą reglamentuojančius teisės aktus,

4.4. ne didesnes kaip 3500 litų azartinių lošimų laimėjimų ar loterijų laimėjimų sumas,

4.5. ne didesnes kaip 2000 litų pavėluoto mokėjimo palūkanų, numatytų atsiskaitymą už žemės ūkio produkciją reglamentuojančiuose Lietuvos Respublikos teisės aktuose, sumas.

5. Duomenys apie nuolatiniams Lietuvos gyventojams išmokėtas išmokas, pagal mokesčio mokėjimo tvarką priskiriamas B klasės pajamoms, turi būti įrašomi FR0471 formoje ir jos papildomame FR0471P formos lape. Duomenys apie nenuolatiniams Lietuvos gyventojams išmokėtas tokias išmokas turi būti įrašomi FR0471 formos papildomame FR0471PU formos lape ir pateikiami, neatsižvelgiant į tai, ar tokios išmokos pagal GPMĮ 5 straipsnio 4 dalį yra nenuolatinio Lietuvos gyventojo pajamų mokesčio objektas, ar ne.

6. Užpildyti galima iš apskričių valstybinių mokesčių inspekcijų ar jų teritorinių skyrių (toliau – AVMI) gautas spaustuviniu būdu pagamintas FR0471 formas arba Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) interneto svetainėje (www.vmi.lt) arba VMI prie FM elektroninio deklaravimo sistemoje (http://deklaravimas.vmi.lt) paskelbtas FR0471 formas.

7. FR0471 forma turi būti užpildoma laikantis šių reikalavimų:

7.1. užpildoma juodu arba tamsiai mėlynu rašikliu (rašalu),

7.2. tekstas rašomas didžiosiomis spausdintinėmis raidėmis,

7.3. raidės ir skaičiai turi būti įrašomi tiksliai į jiems skirtas vietas, nepažeidžiant nurodytų laukų linijų,

7.4. kai į FR0471 formą įrašomas rodiklis turi mažiau ženklų negu atitinkamame laukelyje jam yra skirta vietų, tai tuščios vietos (tušti langeliai) gali būti paliekamos tiek dešinėje, tiek kairėje pusėje, išskyrus laukelius, kuriuose įrašomos pinigų sumos. Laukeliuose, kuriuose įrašomos pinigų sumos, tuščios vietos (tušti langeliai) turi būti paliekamos tik kairėje pusėje,

7.5. įrašomos pinigų sumos (išskyrus 16, 25, 26 laukeliuose įrašomas sumas) negali būti apvalinamos, t. y. jos turi būti nurodomos litais ir centais. Tuo atveju, kai pinigų sumos įrašomos tik sveikais skaičiais, po kablelio turi būti įrašomi nuliai,

7.6. neužpildomuose laukeliuose nerašoma jokių brūkšnelių ar kitų simbolių,

7.7. užpildant FR0471 formą kompiuteriu, turi būti laikomasi minėtų reikalavimų, išskyrus Taisyklių 7.1 punktą,

7.8. kompiuteriu išspausdintoje FR0471 formoje turi išlikti originalo formos proporcijos (atstumai tarp ženklų, esančių formos kampuose, atstumai tarp šių ženklų ir užpildomų laukų).

8. Užpildytą FR0471 formą turi pasirašyti:

8.1. Lietuvos vieneto vadovas arba jo įgaliotas asmuo ir vyriausiasis buhalteris (buhalteris) ar apskaitos paslaugas teikiančios įmonės įgaliotas asmuo (ar apskaitos paslaugas teikiantis individualią veiklą vykdantis gyventojas) arba neribotos civilinės atsakomybės vieneto savininkas (jei jis pats tvarko apskaitą) – kai išmokas gyventojams išmoka Lietuvos vienetas,

8.2. užsienio vieneto įgaliotas asmuo – kai išmokas gyventojams išmoka užsienio vienetas, vykdantis veiklą per nuolatinę buveinę Lietuvos Respublikoje,

8.3. nenuolatinis Lietuvos gyventojas, vykdantis individualią veiklą per nuolatinę bazę Lietuvos Respublikoje, ar jo įgaliotas asmuo – kai išmokas gyventojams išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvos Respublikoje,

8.4. mažosios bendrijos vadovas – kai mažoji bendrija turi vienasmenį valdymo organą, mažosios bendrijos atstovas – kai mažosios bendrijos narių susirinkimas yra mažosios bendrijos valdymo organas, mažosios bendrijos narys – kai mažosios bendrijos narių susirinkimas yra mažosios bendrijos valdymo organas ir joje yra vienas narys.

II. FR0471 FORMOS UŽPILDYMAS

9. FR0471 formos 1–5 laukeliuose turi būti įrašomi išmokas išmokančio asmens duomenys:

9.1. 1 laukelyje – Lietuvos vieneto, užsienio vieneto, vykdančio veiklą per nuolatinę buveinę Lietuvos Respublikoje, arba nenuolatinio Lietuvos gyventojo, vykdančio individualią veiklą per nuolatinę bazę Lietuvos Respublikoje, mokesčio mokėtojo identifikacinis numeris (kodas), Mokesčių mokėtojų registro nuostatų, patvirtintų Lietuvos Respublikos Vyriausybės 2000 m. rugsėjo 6 d. nutarimu Nr. 1059 (Žin., 2000, Nr. 77-2333; 2011, Nr. 113-5319), nustatyta tvarka suteiktas Mokesčių mokėtojų registre,

9.2. 2 laukelyje – pavadinimas (kai išmokas išmoka Lietuvos vienetas ar užsienio vienetas, vykdantis veiklą per nuolatinę buveinę Lietuvos Respublikoje) arba vardas ir pavardė (kai išmokas išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvos Respublikoje),

9.3. 3 laukelyje – buveinės adresas (kai išmokas išmoka Lietuvos vienetas ar užsienio vienetas, vykdantis veiklą per nuolatinę buveinę Lietuvos Respublikoje) arba gyvenamosios vietos adresas Lietuvoje arba užsienio valstybėje, kai Lietuvoje gyvenamosios vietos nenuolatinis Lietuvos gyventojas neturi (kai išmokas išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvos Respublikoje),

9.4. 4 laukelyje – elektroninio pašto adresas (jei turi),

9.5. 5 laukelyje – telefono numeris (jei turi).

10. FR0471 formos 7 laukelyje turi būti įrašomas mokestinis laikotarpis (metai), kurio FR0471 forma teikiama.

11. FR0471 formos 11 laukelyje turi būti įrašomas eilutės numeris. Viena eilutė yra skirta vienos rūšies išmokai įrašyti. Kai užpildomi FR0471 formos papildomi lapai, FR0471 formos ir visų pridedamų papildomų lapų eilučių numeracija turi būti ištisinė (pavyzdžiui, 1, 2, 3 ir t. t.).

Išmokos, per mokestinį laikotarpį išmokėtos tam pačiam gyventojui, vykdžiusiam skirtingų rūšių veiklą pagal verslo liudijimus, turi būti nurodomos atskirose FR0471 formos eilutėse. Išmokas išmokančio asmens tiesiogiai išmokėtos palūkanos ir palūkanos, kurias jis išmokėjo kaip tarpininkas, turi būti nurodomos atskirose FR0471 formos eilutėse.

12. FR0471 formos 12 laukelyje turi būti įrašomas nuolatinio Lietuvos gyventojo, kuriam buvo išmokėta išmoka (išskyrus išmoką, išmokėtą gyventojui, vykdančiam veiklą pagal verslo liudijimą), mokesčių mokėtojo identifikacinis numeris (kodas) Lietuvos Respublikos gyventojų registre ar Mokesčių mokėtojų registre.

Kai deklaruojama už suteiktas paslaugas ar patiektas prekes pagal verslo liudijimą veiklą vykdančiam nuolatiniam Lietuvos gyventojui išmokėta išmoka, tai FR0471 formos 12 laukelyje turi būti įrašomi verslo liudijimo numerio pirmieji aštuoni simboliai (pavyzdžiui, XX000000 ar X0000000). Verslo liudijime, po brūkšnelio, įrašytas versijos numeris čia nenurodomas. Jeigu deklaruojamos išmokos buvo išmokėtos gyventojui, turėjusiam daugiau kaip vieną tos pačios veiklos rūšies verslo liudijimą, tai FR0471 formos 12 laukelyje gali būti įrašomas vienas (pirmojo tą mokestinį laikotarpį turėto) tos pačios veiklos verslo liudijimo numeris.

Tais atvejais, kai išmokas išmokantis asmuo pagal nuolatinio Lietuvos gyventojo išrašytą apskaitos dokumentą negali nustatyti jo mokesčių mokėtojo identifikacinio numerio (kodo), o tik pridėtinės vertės mokesčio (toliau – PVM) mokėtojo kodą, tai FR0471 formos 12 laukelyje gali būti nurodomas PVM mokėtojo kodas. PVM mokėtojo kodas turi būti nurodomas su prefiksu LT (pavyzdžiui, LT523650106207).

Jeigu išmokas išmokantis asmuo pagal nuolatinio Lietuvos gyventojo išrašytą apskaitos dokumentą ar sudarytą sutartį negali nustatyti teikusio paslaugas ar tiekusio prekes pagal individualios veiklos vykdymo pažymą nuolatinio Lietuvos gyventojo mokesčių mokėtojo identifikacinio numerio (kodo), 12 laukelyje gali būti įrašomas individualios veiklos vykdymo pažymos numeris (pavyzdžiui, XXXXXXXXXXXXXXXXXXX ar XXXXXX).

Tais atvejais, kai nuolatinis Lietuvos gyventojas neturi mokesčių mokėtojo identifikacinio numerio (kodo) ir (ar) negali būti nurodomas jo PVM mokėtojo kodas, verslo liudijimo numeris, individualios veiklos vykdymo pažymos numeris, tai turi būti nurodomas jo asmens tapatybę patvirtinančio dokumento serija ir numeris (tarp dokumento serijos ir numerio simbolių paliekama po vieną tuščią langelį).

13. FR0471 formos 12.1 laukelyje turi būti įrašoma (skaitmeniu), koks nuolatinio Lietuvos gyventojo identifikavimo kodas yra nurodytas 12 laukelyje. Turi būti įrašoma:

13.1. skaitmuo 1 – kai 12 laukelyje nurodytas mokesčių mokėtojo asmens kodas,

13.2. skaitmuo 2 – kai 12 laukelyje nurodytas verslo liudijimo numeris,

13.3. skaitmuo 3 – kai 12 laukelyje nurodytas PVM mokėtojo kodas,

13.4. skaitmuo 4 – kai 12 laukelyje nurodytas individualios veiklos vykdymo pažymos numeris,

13.5. skaitmuo 5 – kai 12 laukelyje nurodytas asmens tapatybę patvirtinančio dokumento serija ir numeris.

14. FR0471 formos 13 laukelyje turi būti įrašoma gyventojo vardas ir pavardė. Kai gyventojas registruotas keliais vardais ir pavardėmis, tai nurodomi visi vardai ir pavardės, o jei tam neužtenka vietos tai – tik pirmas vardas ir pirmoji pavardė. Tarp vardų ir pavardžių paliekamas tuščias langelis.

15. FR0471 formos 14 laukelyje iš Taisyklių 1 priede pateikto Pajamų rūšių kodų sąrašo turi būti įrašomas atitinkamas pajamų rūšies kodas.

Pavyzdžiai:

1) Gyventojui išmokėtas loterijos laimėjimas. FR0471 formos 14 laukelyje įrašomas 43 kodas;

2) Individualios įmonės savininkui (ūkinės bendrijos tikrajam nariui) 2010 m. ar vėlesnį mokestinį laikotarpį, o mažosios bendrijos nariui 2012 m. ar vėlesnį mokestinį laikotarpį išmokėtos išmokos, neviršijančios sumos, nuo kurios pagal Lietuvos Respublikos valstybinio socialinio draudimo įstatymo (Žin., 1991, Nr. 17-447; 2004, Nr. 171-6295) nuostatas skaičiuojamos ir mokamos įmonės savininko, ūkinės bendrijos tikrojo nario ar mažosios bendrijos nario valstybinio socialinio draudimo įmokos, pagal GPMĮ 2 straipsnio 34 dalį yra laikomos su darbo santykiais ar jų esmę atitinkančiais santykiais susijusiomis pajamomis. Kai deklaruojamos tokios išmokos, FR0471 formos 14 laukelyje turi būti įrašomas 02 kodas.

16. FR0471 formos 15 laukelyje turi būti įrašoma gyventojui per mokestinį laikotarpį išmokėtų išmokų suma (Lt, ct). Užpildant šį laukelį, tuščios vietos (tušti langeliai) turi būti paliekamos tik kairėje pusėje. Tuo atveju, kai išmoka buvo išmokėta be centų, po kablelio turi būti įrašomi nuliai (pavyzdžiui, 560,00). Jei išmokas išmokantis asmuo sumokėjo mokestį iš savo lėšų, tai 15 laukelyje turi būti nurodoma per mokestinį laikotarpį gyventojui išmokėta suma (išmokas išmokančio asmens iš savo lėšų į biudžetą sumokėta mokesčio suma prie išmokėtos sumos nepridedama).

PVM mokėtoju įregistruotam gyventojui už suteiktas paslaugas ar patiektas prekes išmokėtos išmokos suma turi būti nurodoma be apskaičiuoto PVM.

17. Kai išmokas išmokantis asmuo pajamų mokestį į biudžetą sumokėjo iš savo lėšų, FR0471 formos 16 laukelyje turi būti įrašoma išmoką išmokančio asmens iš savo lėšų už gyventoją sumokėta pajamų mokesčio suma. Sumos turi būti apvalinamos iki lito: 49 centai ir mažiau atmetami, 50 centų ir daugiau – laikomi litu.

Pavyzdys:

Gyventojas 2014 metais įmonei pardavė 6600 litų vertės meno kūrinį. Neatsižvelgdama į tai, kad pajamų mokestį nuo šių gautų pajamų privalo sumokėti pats gyventojas, įmonė už gyventoją iš savo lėšų sumokėjo 990 Lt pajamų mokestį ir pervedė į biudžetą. FR0471 formos 15 laukelyje turi būti nurodoma 6600,00 (litų) suma, o 16 laukelyje – 990 (litų) suma.

18. FR0471 formos 17 laukelyje turi būti nurodomas prie šios formos pridedamų visų papildomų FR0471P formos lapų skaičius.

19. FR0471 formos 18 laukelyje turi būti nurodomas prie šios formos pridedamų visų papildomų FR0471PU formos lapų skaičius.

20. FR0471 formos 19 laukelyje turi būti įrašoma (Lt, ct) bendra FR0471 formos lapo 15 laukelių suma (FR0471 formos lapo 15 laukeliuose nurodytos sumos sudedamos).

Kai užpildomi FR0471 formos papildomi FR0471P formos lapai, kiekvieno papildomo lapo 19 laukelyje turi būti įrašoma (Lt, ct) bendra to lapo 15 laukeliuose nurodyta suma (kiekvieno lapo 15 laukeliuose nurodytos sumos sudedamos).

21. FR0471 formos 20 laukelyje turi būti įrašoma (Lt, ct) bendra šios formos (įskaitant ir visus papildomus FR0471P ir FR0471PU formų lapus) 19 laukeliuose nurodyta suma (visų lapų 19 laukeliuose nurodytos sumos sudedamos).

22. FR0471 formos 25 laukelyje turi būti įrašoma gyventojo grąžinta už jį sumokėta pajamų mokesčio suma.

Pavyzdžiai:

1) Gyventojas 2014 m. kovo mėnesį įmonei už 2000 litų pardavė panaudotą buitinę techniką. Pajamų mokestį, 300 litų, į biudžetą įmonė sumokėjo iš savo lėšų. Gyventojas 2014 m. gruodžio mėnesį įmonei grąžino už jį į biudžetą sumokėtą 200 litų pajamų mokestį.

FR0471 forma užpildoma taip: 11–13 laukeliai užpildomi šių Taisyklių 11–14 punktuose nustatyta tvarka. FR0471 formos 14 laukelyje nurodomas pajamų rūšies kodas – 13, 15 laukelyje nurodoma išmokėta suma – 2000 (litų), 16 laukelyje nurodoma įmonės savo lėšomis sumokėta pajamų mokesčio suma – 300 (litų), 25 laukelyje – gyventojo grąžinta už jį savo lėšomis sumokėta pajamų mokesčio suma – 200 (litų), o 26 ir 30 laukeliai neužpildomi;

2) Gyventojas 2014 m. įmonei už 3000 litų pardavė meno kūrinį. Pajamų mokestį, 450 litų, į biudžetą sumokėjo įmonė iš savo lėšų. Gyventojas 2015 m. vasario mėnesį įmonei grąžino 450 litų už jį į biudžetą sumokėtą pajamų mokestį.

Įmonė patikslintą FR0471 formą užpildo taip: 11–13 laukeliai užpildomi šių Taisyklių 11–14 punktuose nustatyta tvarka. FR0471 formos 14 laukelyje nurodomas pajamų rūšies kodas – 13, 15 laukelyje – išmokėta suma – 3000 (litų), 16 laukelyje nurodoma įmonės savo lėšomis sumokėta pajamų mokesčio suma – 450 (litų), 25 laukelyje – gyventojo grąžinta už jį savo lėšomis sumokėta pajamų mokesčio suma – 450 (litų), o 26 ir 30 laukeliai neužpildomi.

23. Jeigu mokestiniu laikotarpiu išmokas išmokantis asmuo neteisingai priskyrė išmokėtą išmoką pajamų klasei ir per klaidą išskaičiavo pajamų mokestį, tai jis FR0471 formos 26 laukelyje turi nurodyti per klaidą išskaičiuoto pajamų mokesčio sumą (Lt). Suma turi būti apvalinama iki lito: 49 centai ir mažiau atmetami, o 50 centų ir daugiau – laikomi litu.

24. FR0471 formos 30 laukelis užpildomas, kai išmokas išmokantis asmuo palūkanas buvo išmokėjęs kaip tarpininkas. Tokiu atveju 30 laukelyje turi būti įrašomas tos užsienio valstybės, kurioje yra išmokos šaltinis, kodas. Užsienio valstybių kodų sąrašas pateiktas Taisyklių 2 priede.

III. FR0471 FORMOS PAPILDOMO FR0471P FORMOS LAPO UŽPILDYMAS

25. Kai duomenys netelpa į vieną FR0471 formos lapą, užpildomi papildomi FR0471P formos lapai. Juose turi būti įrašomi duomenys apie nuolatiniams Lietuvos gyventojams išmokėtas išmokas, pagal mokesčio mokėjimo tvarką priskiriamas B klasės pajamoms, kurioms įrašyti neužteko vietos FR0471 formoje.

26. FR0471 formos papildomo FR0471P formos lapo laukelyje „Papildomo lapo numeris“ turi būti įrašomas papildomo lapo numeris. Visų prie FR0471 formos pridedamų papildomų lapų (FR0471P ir FR0471PU formų) numeracija turi būti ištisinė.

27. FR0471 formos papildomo FR0471P formos lapo 1, 7, 11, 12, 12.1, 13, 14, 15, 16, 19, 25, 26, ir 30 laukeliai turi būti užpildomi taip pat, kaip FR0471 formos 1, 7, 11, 12, 12.1, 13, 14, 15, 16, 19, 25, 26, ir 30 laukeliai.

IV. FR0471 FORMOS PAPILDOMO FR0471PU FORMOS LAPO UŽPILDYMAS

28. FR0471 formos papildomame FR0471PU formos lape turi būti įrašomi duomenys apie nenuolatiniams Lietuvos gyventojams (fiziniams asmenims, kurie pagal GPMĮ 4 straipsnio nuostatas nelaikomi nuolatiniais Lietuvos gyventojais) išmokėtas išmokas, pagal mokesčio mokėjimo tvarką priskiriamas B klasės pajamoms.

29. Kai duomenys netelpa į vieną FR0471 formos papildomą FR0471PU formos lapą, užpildomi papildomi FR0471PU formos lapai. Papildomo FR0471PU formos lapo laukelyje „Papildomo lapo numeris“ turi būti įrašomas papildomo lapo numeris. Visų prie FR0471 formos pridedamų papildomų lapų (FR0471P ir FR0471PU formų) numeracija turi būti ištisinė. Pavyzdžiui, kai prie FR0471 formos pridedami du užpildyti papildomi FR0471P formos lapai, tai pirmojo užpildomo FR0471PU formos lapo laukelyje „Papildomo lapo numeris“ įrašytinas skaitmuo – 3.

30. FR0471 formos papildomo FR0471PU formos lapo 1, 7, 11, 12.1, 13, 14, 15, 16, 19, 25 ir 26 laukeliai turi būti užpildomi taip pat, kaip FR0471 formos 1, 7, 11, 12.1, 13, 14, 15, 16, 19, 25 ir 26 laukeliai.

31. FR0471 formos papildomo FR0471PU formos lapo 12 laukelyje turi būti įrašomas nenuolatinio Lietuvos gyventojo (išskyrus atvejus, kai deklaruojama nenuolatiniam Lietuvos gyventojui, vykdančiam veiklą pagal verslo liudijimą, išmokėta išmoka) mokesčių mokėtojo identifikacinis numeris (kodas) Lietuvos Respublikos gyventojų registre ar Mokesčių mokėtojų registre.

Kai deklaruojama už suteiktas paslaugas ar patiektas prekes pagal verslo liudijimą veiklą vykdančiam nenuolatiniam Lietuvos gyventojui išmokėta išmoka, tai FR0471 formos papildomo FR0471PU formos lapo 12 laukelyje turi būti įrašomi verslo liudijimo numerio pirmieji aštuoni simboliai (pavyzdžiui, XX000000 arba X0000000). Verslo liudijime, po brūkšnelio, įrašytas versijos numeris čia nenurodomas. Jeigu deklaruojamos išmokos buvo išmokėtos nenuolatiniam Lietuvos gyventojui, turėjusiam daugiau kaip vieną tos pačios veiklos rūšies verslo liudijimą, tai FR0471 formos papildomo FR0471PU formos lapo 12 laukelyje gali būti įrašomas vienas (pirmojo tą mokestinį laikotarpį turėto) tos pačios veiklos rūšies verslo liudijimo numeris.

Tais atvejais, kai išmokas išmokantis asmuo pagal nenuolatinio Lietuvos gyventojo išrašytą apskaitos dokumentą negali nustatyti jo mokesčių mokėtojo identifikacinio numerio (kodo) Lietuvos Respublikos gyventojų registre ar Mokesčių mokėtojų registre, o tik PVM mokėtojo kodą, tai FR0471 formos papildomo FR0471PU formos lapo 12 laukelyje gali būti nurodomas PVM mokėtojo kodas. PVM mokėtojo kodas turi būti nurodomas su prefiksu LT (pavyzdžiui, LT000000000000).

Kai išmokas išmokantis asmuo negali nustatyti nenuolatinio Lietuvos gyventojo, suteikusio paslaugas ar tiekusio prekes pagal nuolatinės bazės įregistravimo Lietuvoje pažymą, mokesčių mokėtojo identifikacinio numerio (kodo), vietoje jo gali būti įrašomas nuolatinės bazės įregistravimo Lietuvoje pažymos numeris (pavyzdžiui, XXXXXXXXXXXXXXXXXXX arba XXXXXX).

Tais atvejais, kai nenuolatinis Lietuvos gyventojas neturi mokesčių mokėtojo identifikacinio numerio (kodo) ir (ar) negali būti nurodomas jo PVM mokėtojo kodas, verslo liudijimo numeris, nuolatinės bazės įregistravimo Lietuvoje pažymos numeris, tai 12 laukelyje turi būti įrašomi jo asmens tapatybę patvirtinančio dokumento serija ir numeris (tarp dokumento serijos ir numerio simbolių paliekama po vieną tuščią langelį).

32. FR0471 formos papildomo FR0471PU formos lapo 12.1 laukelyje turi būti įrašoma (skaitmeniu), koks nenuolatinio Lietuvos gyventojo identifikavimo kodas yra nurodytas 12 laukelyje. Turi būti įrašoma:

32.1. skaitmuo 1 – kai 12 laukelyje nurodytas mokesčių mokėtojo asmens kodas,

32.2. skaitmuo 2 – kai 12 laukelyje nurodytas verslo liudijimo numeris,

32.3. skaitmuo 3 – kai 12 laukelyje nurodytas PVM mokėtojo kodas,

32.4. skaitmuo 4 – kai 12 laukelyje nurodytas nuolatinės bazės įregistravimo Lietuvoje pažymos numeris,

32.5. skaitmuo 5 – kai 12 laukelyje nurodyta asmens tapatybę patvirtinančio dokumento serija ir numeris.

33. FR0471 formos papildomo FR0471PU formos lapo 21 laukelyje turi būti nurodomas nenuolatiniam Lietuvos gyventojui tos užsienio valstybės, kurios rezidentu jis yra, suteiktas mokesčių mokėtojo kodas. Jeigu gyventojas tokio kodo neturi arba negali jo nurodyti, šis laukelis gali būti neužpildomas.

Nurodant Europos Sąjungos (toliau – ES) valstybių asmenų identifikacinius numerius (kodus), jų algoritmą galima pasitikrinti Europos mokesčių mokėtojų identifikacinių numerių (TIN) portaluose:

http://ec.europa.eu/taxation_customs/tin/tinByCountry.html, http://ec.europa.eu/taxation_customs/tin/tinRequest.html.

Naudojantis šiais portalais galima sužinoti, ar pagal Europos Komisijai ES valstybių narių pateiktas specifikacijas nurodytas mokesčių mokėtojo identifikacinis numeris atitinka konkrečioje valstybėje nustatytą ir taikomą bendrą mokesčių mokėtojų identifikacinių numerių struktūrą, taip pat toje valstybėje nustatytą bei taikomą algoritmą.

34. FR0471 formos papildomo FR0471PU formos lapo 22 laukelyje turi būti nurodomas nenuolatinio Lietuvos gyventojo rezidavimo valstybės kodas. Užsienio valstybių kodų sąrašas pateiktas Taisyklių 2 priede.

35. FR0471 formos papildomo FR0471PU formos lapo 23 laukelyje turi būti nurodomas nenuolatinio Lietuvos gyventojo gyvenamosios vietos adresas užsienio valstybėje. Tarp miesto ir gatvės pavadinimų, gatvės pavadinimo ir namo numerio turi būti paliekama po vieną tuščią langelį. Namo numeris ir buto numeris atskiriami brūkšneliu (-).

36. Vykdant 2011 m. vasario 15 d. Tarybos direktyvą 2011/16/ES dėl administracinio bendradarbiavimo apmokestinimo srityje ir panaikinančią Direktyvą 77/799/EEB (OL L 064, 11/03/2011 p. 0001–0012), FR0471 formos papildomo FR0471PU formos lapo 31 laukelyje turi būti nurodoma nenuolatinio Lietuvos gyventojo gimimo data (skaitmenimis įrašomi metai, mėnuo ir diena).

37. Kai išmokos, pagal mokesčio mokėjimo tvarką priskiriamos B klasės pajamoms, buvo išmokėtos tik nenuolatiniams Lietuvos gyventojams, tai turi būti užpildomi FR0471 formos 1–7, 18, 20 laukeliai, laukeliai „Vadovas (asmuo)“ ir (arba) „Vyr. buhalteris (buhalteris) ar įgaliotas asmuo“ bei FR0471 formos papildomi FR0471PU formos lapai.

V. FR0471 FORMOS PATEIKIMAS

38. Pagal GPMĮ 33 straipsnio 2 dalį FR0471 formos mokesčių administratoriui turi būti pateikiamos pasibaigus mokestiniam laikotarpiui iki kitų kalendorinių metų, einančių po to mokestinio laikotarpio, kada buvo išmokėtos išmokos, pagal mokesčio mokėjimo tvarką priskiriamos B klasės pajamoms, vasario 1 dienos.

39. FR0471 formos turi būti teikiamos Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2004 m. liepos 9 d. įsakymu Nr. VA-135 (Žin., 2004, Nr. 109-4117; 2009, Nr. 39-1502), nustatyta tvarka.

VI. FR0471 FORMOS TIKSLINIMAS

40. Išmokas išmokantis asmuo pateiktos FR0471 formos ir (ar) jos papildomų lapų duomenis gali tikslinti, pateikdamas mokesčių administratoriui naujai užpildytą FR0471 formą ir jos papildomus lapus to mokestinio laikotarpio (metų), kurio duomenis tikslina.

41. Tikslinant 2010 m., 2011 m., 2012 m. ir 2013 m. mokestinių laikotarpių duomenis, turi būti užpildoma FR0471 formos 4 versija, o tikslinant 2014 m. ir vėlesnių mokestinių laikotarpių duomenis – FR0471 formos 5 versija.

42. FR0471 forma ir jos papildomi lapai turi būti tikslinami:

42.1. kai gyventojas išmokas išmokančiam asmeniui grąžina už jį į biudžetą sumokėtą pajamų mokestį,

42.2. kai išmokas išmokantis asmuo pastebi pateiktoje FR0471 formoje ir (ar) jos papildomuose lapuose esančias klaidas,

42.3. kai išmokas išmokantis asmuo gauna mokesčių administratoriaus pranešimą apie pateiktoje FR0471 formoje ir (ar) jos papildomuose lapuose esančias klaidas (toliau – informacinis pranešimas).

43. Išmokas išmokantis asmuo FR0471 formoje įrašytus duomenis gali patikslinti per MAĮ nustatytą terminą.

44. Išmokas išmokantis asmuo, gavęs mokesčių administratoriaus informacinį pranešimą patikslinti FR0471 formą, ją turi patikslinti per informaciniame pranešime nurodytą terminą.

VII. BAIGIAMOSIOS NUOSTATOS

45. Subraukytos ar ne pagal Taisyklėse nustatytą tvarką užpildytos FR0471 formos nepriimamos.

46. Asmuo, kuriam nustatyta prievolė teikti FR0471 formą, pateikęs ją pavėluotai, visai jos nepateikęs arba įrašęs neteisingus duomenis, atsako Lietuvos Respublikos įstatymų nustatyta tvarka.

_________________

Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos užpildymo ir pateikimo taisyklių

1 priedas

(2013 m. spalio 29 d.

įsakymo Nr. VA-74

redakcija)

PAJAMŲ RŪŠIŲ KODŲ SĄRAŠAS

Pajamų rūšies pavadinimas	Pajamų rūšies kodas
I. NEINDIVIDUALIOS VEIKLOS PAJAMOS:
Individualios įmonės savininko, ūkinės bendrijos tikrojo nario ar mažosios bendrijos nario iš individualios įmonės, ūkinės bendrijos ar mažosios bendrijos gautos pajamos, priskiriamos susijusioms su darbo santykiais (išmokėtos iki 2012 m. rugpjūčio 31 d. nuolatiniams ar nenuolatiniams Lietuvos gyventojams; nuo 2012 m. rugsėjo 1 d. išmokėtos nuolatiniams Lietuvos gyventojams)	02
Vertybinių popierių pardavimo ar kitokio perleidimo nuosavybėn pajamos	12
Kito turto pardavimo ar kitokio perleidimo nuosavybėn pajamos	13
Nekilnojamojo pagal prigimtį daikto, kuris buvo laikomas individualios veiklos turtu, pardavimo ar kitokio perleidimo nuosavybėn pajamos (išmokėtos nuolatiniams Lietuvos gyventojams)	10
Privalomai registruotino kilnojamojo daikto arba daikto, kuris nekilnojamuoju pripažįstamas pagal įstatymus, pardavimo ar kitokio perleidimo nuosavybėn pajamos (išmokėtos nuolatiniams Lietuvos gyventojams)	16
Nekilnojamojo pagal prigimtį daikto (išskyrus tą, iš kurio perleidimo gautos pajamos žymimos 18 ir 10 kodais) pardavimo ar kitokio perleidimo nuosavybėn pajamos (išmokėtos nuolatiniams Lietuvos gyventojams)	17
Būsto (įskaitant priskirtą žemę) pardavimo ar kitokio perleidimo nuosavybėn pajamos (išmokėtos nuolatiniams Lietuvos gyventojams)	18
Pajamos iš paskirstytojo pelno (dividendai) (išmokėtos nuo 2012 m. rugsėjo 1 d. mažųjų bendrijų nariams, laikomiems nuolatiniais Lietuvos gyventojais)	26
Neribotos civilinės atsakomybės vieneto dalyvio pajamos iš pelno po apmokestinimo (išmokėtos nuolatiniams Lietuvos gyventojams; išmokėtos nenuolatiniams Lietuvos gyventojams iki 2012 m. rugpjūčio 31 d.)	27
Neribotos civilinės atsakomybės vieneto dalyvio pajamos ne iš pelno mokesčiu apmokestinto pelno (išmokėtos nuolatiniams Lietuvos gyventojams; išmokėtos nenuolatiniams Lietuvos gyventojams iki 2012 m. rugpjūčio 31 d.)	28
Miško gėrybių pardavimo pajamos	34
Tiesioginės išmokos, išmokėtos pagal Lietuvos Respublikos žemės ūkio, maisto ūkio ir kaimo plėtros įstatymą bei pagal kitus tokių išmokų išmokėjimą reglamentuojančius teisės aktus	36
Azartinių lošimų laimėjimų pajamos	42
Loterijų laimėjimų pajamos	43
Indėlių palūkanos, gautos už Europos ekonominės erdvės valstybių kredito įstaigose laikomus indėlius pagal sutartis, sudarytas iki 2013 m. gruodžio 31 d. (išmokėtos nuolatiniams Lietuvos gyventojams 2014 m. ir vėlesniais metais)	56
Palūkanos už paskolas (išmokėtos nuolatiniams Lietuvos gyventojams 2014 m. ir vėlesniais metais)	58
Kitos palūkanos (išskyrus žymimas 56, 58, 64, 65, 66, 67 ir 68 kodais) (išmokėtos nuolatiniams Lietuvos gyventojams 2014 m. ir vėlesniais metais)	59
Indėlių palūkanos (pagal sutartis, sudarytas nuo 2014 m. sausio 1 d.) (išmokėtos nuolatiniams Lietuvos gyventojams 2014 m. ir vėlesniais metais)	64
Palūkanos už Europos ekonominės erdvės valstybių politinių ar teritorijos administracinių padalinių vertybinius popierius, įsigytus iki 2013 m. gruodžio 31 d. (išmokėtos nuolatiniams Lietuvos gyventojams 2014 m. ir vėlesniais metais )	65
Palūkanos už ne nuosavybės vertybinius popierius, įsigytus iki 2013 m. gruodžio 31 d. (išmokėtos nuolatiniams Lietuvos gyventojams 2014 m. ir vėlesniais metais)	66
Palūkanos už ne nuosavybės vertybinius popierius* (įskaitant Lietuvos ir užsienio valstybių vyriausybių, taip pat jų politinių ar teritorijos administracinių padalinių ar vietos valdžios ne nuosavybės vertybinius popierius), įsigytus nuo 2014 m. sausio 1 d. (išmokėtos nuolatiniams Lietuvos gyventojams 2014 m. ir vėlesniais metais)	67
Pavėluoto mokėjimo palūkanos, numatytos atsiskaitymą už žemės ūkio produkciją reglamentuojančiuose Lietuvos Respublikos teisės aktuose (išmokėtos nuolatiniams Lietuvos gyventojams 2014 m. ir vėlesniais metais)	68
Pagal paslaugų kvitą gautos pajamos (išmokėtos nuo 2013 m. balandžio 1 d.)	88
Kitos pajamos	70
II. INDIVIDUALIOS VEIKLOS PAJAMOS:
Pajamos iš žemės ūkio veiklos	35
Pajamos iš veiklos, vykdomos pagal verslo liudijimą	92
Kitos individualios veiklos pajamos	93
Šeimynos dalyvio išlaikymo pajamos, gautos pagal Lietuvos Respublikos šeimynų įstatymą (Žin., 2010, Nr. 25-1176)	96

* Išskyrus asmens, susijusio su gyventoju darbo santykiais ar jų esmę atitinkančiais santykiais mokamas didesnes palūkanas negu kitiems tų pačių vertybinių popierių turėtojams.

_________________

Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos užpildymo ir pateikimo taisyklių

2 priedas

UŽSIENIO VALSTYBIŲ KODŲ SĄRAŠAS

Valstybės kodas	Valstybės pavadinimas
IE	Airija
AM	Armėnija
AU	Australija
AT	Austrija
AZ	Azerbaidžanas
BY	Baltarusija
BE	Belgija
BG	Bulgarija
CZ	Čekija
DK	Danija
GB	Didžioji Britanija
EE	Estija
GR	Graikija
GE	Gruzija
IN	Indija
IS	Islandija
ES	Ispanija
IT	Italija
IL	Izraelis
JP	Japonija
US	JAV
ME	Juodkalnija
CA	Kanada
KZ	Kazachstanas
CN	Kinija
CY	Kipras
HR	Kroatija
LV	Latvija
PL	Lenkija
LU	Liuksemburgas
MK	Makedonija
MT	Malta
MD	Moldova
MX	Meksika
NO	Norvegija
NL	Nyderlandai
ZA	Pietų Afrika
KR	Pietų Korėja
PT	Portugalija
FR	Prancūzija
RO	Rumunija
RU	Rusija
RS	Serbija
SG	Singapūras
SK	Slovakija
SI	Slovėnija
FI	Suomija
SE	Švedija
CH	Šveicarija
TR	Turkija
UA	Ukraina
UZ	Uzbekistanas
HU	Vengrija
DE	Vokietija
TT	Tikslinė teritorija
XX	Kita valstybė

_________________

Pakeitimai:

1.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-12, 2018-02-08, paskelbta TAR 2018-02-08, i. k. 2018-02018

Dėl Valstybinės mokesčių inspekcijos prie Lietuvos Respublikos finansų ministerijos viršininko 2013 m. spalio 29 d įsakymo Nr. VA-74 „Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. rugpjūčio 29 d. įsakymo Nr. V-238 ,,Dėl Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos, jos užpildymo ir pateikimo taisyklių patvirtinimo“ pakeitimo“ pakeitimo